# TRANZICIJA/TRANSITION Časopis za ekonomiju i politiku tranzicije / Journal of economic and politics of Transition Godina XX Vitez-Tuzla-Zagreb-Beograd-Bukurešt, 2018. Br. 41

*Stručni rad Profesional paper*

***JEL Classification****:* D81, L25

Branka Vukoja[[1]](#footnote-1)\*

**ANALIZA FINANCIJSKIH POKAZATELJA I ODLUČIVANJE U PODUZEĆU**

**ANALYSIS OF FINANCIAL INDICATORS AND DECISIONS IN THE COMPANY**

***Sažetak***

*Analiza financijskih izvješća najvažniji je dio ocjene poslovanja društva. Mnogi korisnici financijskih izvješća često kažu da iz njih ne mogu ocijeniti bonitet društva i da izvješća služe samo za zadovoljavanje zakonskih uvjeta. Međutim, na temelju dobre analize može se donijeti mjerodavan sud o bonitetu promatranog društva. Analiza omogućava odgovor na pitanje kako je poduzeće poslovalo u prethodnom razdoblju i kako poboljšati rezultat u narednom razdoblju. Ova analiza preduvjet je racionalnog upravljanja poslovanjem i razvojem društva. Društva se osnivaju radi ostvarivanja što veće dobiti.. Iskazana dobit u financijskim izvješćima može znatno odstupati od realnog stanja što je uvjetovano načinima obračuna, odnosno u prikazanim izvješćima mogu biti skriveni veći gubici ili dobici. O realnosti iskazanih podataka u financijskim izvješćima daju mišljenje ovlašteni revizori. Zato je nužno primijeniti takav način utvrđivanja svakog dijela prihoda i svakog elementa rashoda koji će dati maksimalno točan obračun, odnosno maksimalno moguć realan financijski rezultat.* ***Ključne riječi****: analiza, likvidnost, ekonomija, učinkovitost, pokazatelji kreditne sposobnosti, duga, kreditne sposobnosti.*

***Abstract***

*The analysis of financial statements is the most important part of the company's business assessment. Many users of financial reports often say that they can not assess the company's creditworthiness and that the reports only serve to meet the legal requirements. However, on the basis of a good analysis, a competent court on the creditworthiness of the observed company can be made. The analysis provides an answer to the question of how the company did business in the previous period and how to improve the result in the coming period. This analysis is a prerequisite for rational business management and development. The companies are set up to make a bigger profit. The reported profit in the financial statements may deviate significantly from the real state which is conditioned by the method of calculation, ie the reported reports may have hidden more losses or gains. The auditors are given an opinion on the reality of the reported data in the financial statements. It is therefore necessary to apply such a method of determining each part of the revenue and every element of the expenditure that will give the most accurate calculation, ie the maximum possible realistic financial result.* ***Key words****: analysis, liquidity, economy, effectiveness, indicators of credit worthiness, debt, credit capacity.*

# UVOD

Upravljanje poslovanjem poduzeća obavlja se donošenjem odluka na različitim organizacijskim pozicijama i na različitom nivou odgovornosti. Da bi donesena odluka bila efikasna i efektivna, potrebno je da se zasniva na blagovremenim, relevantnim i pouzdanim informacijama. Najčešći izvor informacija donositeljima odluka potječe iz računovodstvenog informacijskog sustava. Računovodstveni informacijski sustav zadužen je za prikupljanje podataka, obradu ili procesiranje podataka, upravljanje bazom podataka i generiranje izvještaja različitih namjena. Od informacija iz računovodstvenog informacijskog sustava se očekuje da budu relevantne, blagovremene i pouzdane zbog karaktera koje ima knjigovodstvo kao dokumentirana i strogo formalizirana evidencija zasnovana na potpunom i trajnom sakupljanju i sustavnom, kronološkom i stvarnom sređivanju podataka u vezi sa nastalim individualnim poslovnim događajima koji se vrijednosno mogu prikazati. Sve promjene se bilježe kronološkim redom, na osnovu originalnih dokumenata sačinjenih u pismenoj formi u momentu nastanka poslovnog događaja (Aleksić, 2015; 47). Iz računovodstvenih dokumenata je vidljivo: između kojih pravnih lica se odvija transakcija, koja odgovorna lica u tome sudjeluju, identifikacijski elementi pravne osobe, mjesto, vrijeme, sadržaj i vrijednost transakcije. Zbog toga, knjigovodstveni dokumenti i podaci imaju karakter dokaznog sredstva, a to nije slučaj sa ostalim evidencijama. Prezentiranje obrađenih informacija eksternim i internim korisnicima koji pokazuju uspješnost odlučivanja i financijski položaj poduzeća kao posljedicu odlučivanja, računovodstvo vrši u vidu bilance ili financijskog izvještaja. Ovaj izvještaj, iako nastaje u računovodstvu, odgovornost je rukovodstva poduzeća.

2. KORISNICI FINANCIJSKIH IZVJEŠTAJA

Financijski izvještaj je integralni obuhvat svih poslovnih aktivnosti. Kao takav, stoljećima je nezamjenljiv u izvještavanju o stvarnom stanju na određeni dan. Financijsko izvještavanje o stanju poduzeća je od javnog interesa koji čine postojeći i potencijalni investitori, povjerioci, davaoci kredita, menadžeri i zaposleni. Bez obzira na sve karakteristike koje smo naveli, financijski izvještaji nemaju obilježja savršenih izvještaja. Način početnog priznavanja i procjenjivanja pozicija u njemu, može generirati skrivene gubitke i latentne rezerve. Poslovni svijet nije imun na lažne financijske izvještaje koji se nazivaju ,,kreativni izvještaji.“ Ovi izvještaji su kreirani sa namjerom obmanjivanja ili lažnog prikazivanja stanja i rezultata, radi ostvarivanja nekog skrivenog cilja. Ovi financijski izvještaji sačinjavaju se nepoštovanjem načela bilanciranja, računovodstvenih standarda i falsificiranjem (MRS1: 2010: 87). Takvi izvještaji su štetni za sve korisnike financijskih izvještaja. Korisnici financijskih izvještaja su: 1. Investitori, radi donošenja odluka o prodaji, zadržavanju ili prodaji dionica i procjeni sposobnosti poduzeća isplatiti dividendu. Investitori se mogu promatrati u užem i širem smislu. U užem smislu investitori su potencijalni ulagači u poduzeće. U širem smislu investitori su i vlasnici dionica (dioničari). Investitorima su potrebne informacije iz financijskog izvještaja da bi mogli procijeniti sadašnju i očekivanu financijsku poziciju poduzeća. 2. Zaposleni, radi informacija o stabilnosti i profitabilnosti poslovanja poduzeća i mogućnosti osiguranja plaća i izdataka vezanih za njih. 3. Zajmodavci, odnosno kreditori radi informacija na osnovu kojih će procijeniti da li ce krediti biti blagovremeno vraćeni i sa pripadajućim kamatama. Kreditori koji plasiraju kratkoročno vezana sredstva procjenjuju likvidnost poduzeća i mogućnost kreiranja novčanog toka. Kreditori koji plasiraju sredstva na dugi rok radije procjenjuju profitabilnost u budućnosti i sposobnost generiranja novčanog toka u budućnosti. 4. Dobavljači i drugi poslovni povjerioci radi informacija na osnovu kojih ce procijeniti kvalitetu poslovnog partnera i njegove mogućnosti da plaća dospjele obveze. 5. Kupci radi informacija na osnovu kojih ce procijeniti mogućnosti dugoročne suradnje i pouzdanih dobavljača. 6. Vlada, njene agencije i regulatorna tijela određuju ,,pravila igre“ i zainteresirani su za što kvalitetnija pravila kojima se usmjerava ekonomski i društveni razvoj. Financijski izvještaji mogu biti test za usvojena ,,pravila igre.“ Regulatorna tijela utječu na raspodjelu resursa, reguliranje poslovanja, monetarnu politiku, poresku politiku, politiku zapošljavanja. 7. Javnost, kao što je lokalna samouprava radi informacija na osnovu kojih ce planirati i analizirati zaposlenost stanovništva i projektiranje trendova razvoja okruženja. Odgovornost za pripremanje, sastavljanje i prezentaciju financijskih izvještaja ima rukovodstvo poduzeća.

**3. METODE ANALIZE FINANCIJSKIH IZVJESTAJA**

Analiza se obavlja različitim metodama, a jedna je od najčešćih usporedna metoda. Tako uspoređujemo rezultate razdoblje na grupacije, grane djelatnosti i sl. Razlikujemo i druga analitička sredstva i analitičke postupke, a to su: (1) analiza trenutne financijske situacije poduzeća, (2) analiza sagledavanja tendencija promjena pomoću serija indeksa, (3) analiza strukture financijskih izvješća, (4) specijalne analize koje obuhvaćaju predviđanje tijekova gotovine, analize promjena u financijskom položaju i sl. Najčešće te analize završavaju analizom karakterističnih pokazatelja ili koeficijenta (*ratio*). Financijski pokazatelji pripadaju među najraširenija analitička sredstva financijske analize. Izračunavaju se relativno jednostavno kad su u pitanju standardi pokazatelji i standardi financijski izvještaji. Kod toga je posebno važno da se financijski izvještaji izrađuju sukladno Međunarodnim računovodstvenim standardima i da, u financijskim izvješćima ili njihovim prilozima, postoje svi potrebni podaci za izračunavanje pokazatelja (Ranković, 2003: 95). Analiza uvijek prethodi procesu planiranja, a potom i upravljanja. Dobro planiranje, kao i upravljanje, ključ je uspjeha financijskih službi. Zadatak analize financijskih izvješća je upravo u tome daprepozna slabosti pravnog lica, kako bi se mogle na vrijeme poduzeti adekvatne mjere, kao da prepozna i prednosti koje bi se mogle iskoristiti. Financijska stabilnost proizlazi iz dobro planiranih financijskih uvjeta, a to je ostvarivo dobrom analizom financijskih izvješća. Znači, da je informacijska podloga, za potrebe upravljanja i odlučivanja, dobra analiza financijskih izvješća. Ne treba zaboraviti da je analiza financijskih izvješća samo parcijalni pristup i ipak ne obuhvaća cjelinu. Vrlo je bitna svrha koja se želi postići s analizom financijskih izvješća. Analize nisu samo potrebne za unutrašnje korisnike, nego i za vanjske (kreditore, vlasnike, revizore i sl.). Među raspoloživim analitičkim tehnikama za procesuiranje podataka financijskih izvješća u korisne informacije bi spadale: horizontalna analiza, trend analiza, vertikalna analiza i analiza pokazatelja (Vukoja, 2016: 54). U procesu analize financijskih izvješća moguće je koristiti više različitih tehnika koji su, prije svega, utemeljeni u raščlanjivanju i uspoređivanju.

**3.1. Horizontalna analiza**

Horizontalna analiza je usporedni prikaz apsolutnih iznosa najvažnijih pozicija bilance i računa dobitka/gubitka i promjena tih iznosa tijekom vremena (za više uzastopnih godišnjih izvješća). Za upotrebu ove analiza potrebni su komparativni financijski izvještaji najmanje dvije godine. Osobitost ove analize je što uključuje računanje promjena u apsolutnom novčanom iznosu i strukturi tekućeg i proteklih izvještajnih perioda. Nužnost je u horizontalnoj analizi definirati bazno razdoblje. U usporedivosti je bitna strukturna promjena iz godine u godinu u odnosu na baznu godinu za pojedinačne računovodstvene kategorije. U prve dvije kolone kod horizontalne analize financijskih izvješća iskazali bi se apsolutni iznosi pojedinih pozicija. U sljedećoj koloni iskazuju se apsolutni iznosi povećanja (smanjenja) pojedinih pozicija iz drugih godina u odnosu na baznu. U posljednjoj koloni to povećanje (smanjenje) iskazuje se relativno, to jest u postotku. Kao primjer su struktura imovine pravne osobe, kretanje obveza, kapitala, prihoda i rashoda i poslovnog rezultata. Predmet horizontalne analize mogu biti odnosi bilančnih pozicija. Ukoliko se želi analizirati poslovanje s dinamičkog aspekta, tada pojedinačni podaci iz financijskih izvješća najčešće nisu dovoljno informativni sve dok se ne napravi usporedba sa odgovarajućim podacima iz proteklih razdoblja (Kumalić, 2011: 78). Predviđanje mogućnosti krize nije moguće ostvariti ako se ne promatraju kretanja performansi u dužem razdoblju (u periodu više uzastopnih godina). Takvi izvještaji često imaju naziv usporedni izvještaji. Horizontalna analiza ima sljedeće probleme: promjene kod obračunskih sustava kod izrade i predočenja izvješća, promjene u politici bilanciranja i sve ostale promjene koje daju nemogućnostizvješća za usporedbu. Kod takvih problema u horizontalnoj analizi potrebno je uskladiti bitne stavke i bitne pozicije ili pokazatelje pa tek onda pristupiti usporedbi.

## 3.2. Vertikalna analiza

Vertikalna analiza pokazuje postotni udjel svake stavke financijskog izvješća u odnosu na odgovarajući zbroj. Vertikalna analiza ima cilj ukazati na relacije između različitih dijelova unutar istog financijskog izvješća i koristi postotke (tj. strukturu). Pod vertikalnom analizom podrazumijeva se najčešće uspoređivanje financijskih podataka (pozicije iz financijskih izvješća) u jednoj godini. Zato su potrebne podloge koje omogućuju uvid u strukturu bilance stanja i uspjeha. Uobičajeno se kod bilance stanja aktiva i pasiva izjednačavaju sa 100, što znači da se pojedine pozicije bilance izražavaju kao postotak od ukupne aktive i pasive. Kod bilance uspjeha najčešće se prihod od prodaje označava sa 100, što znači da se pojedine pozicije iz bilance uspjeha izražavaju kao postotak od prihoda od prodaje. Analogno prihodima analizira se kretanje strukture ostalih računovodstvenih kategorija pravne osobe. Kao primjer vertikalne analize je prikazanost tekuće aktive u odnosu na ukupnu aktivu. Vertikalnom analizom usporedit ćemo stavke u jednoj godini. Ovakav tip analize je vrlo koristan kod usporedbe s drugim poduzećima, pa ćemo ga i kasnije koristiti u usporedbi. Kad je riječ o vertikalnoj analizi postoje dva glavna aspekta, a to su: (1) izvori kapitala poduzeća i (2) iznos ukupnog kapitala uložen u tekuća, fiksna ili ostala sredstva. Struktura ukupnog prihoda pokazuje po kom osnovu je stjecan prihod, a struktura rasporeda ukupnog prihoda pokazuje njegovu opterećenost pojedinim segmentima rashoda (Jahić, 2017; 121). Vidjeli smo da je horizontalna analiza usmjerena je na razmatranje tendencija i dinamike promjene pojedinih pozicija financijskih izvješća tijekom određenog razdoblja. Nasuprot tome vertikalna analiza je usmjerena na razmatranje strukture financijskih izvješća. Međutim, postupak vertikalne i horizontalne analize potrebno je razmatrati povezano. Analiza financijskih izvješća ne iscrpljuje se samo horizontalnom i vertikalnom analizom već i pokazateljima, pojedinačnim ili skupnim.

**4. ANALIZA IZVORA SREDSTAVA I REZULTATA POSLOVANJA KOMPANIJE CONTILAC D.D.**

**4.1. Analiza dinamike i strukture izvora sredstava**

Analiza dinamike i strukture izvora sredstava ima zadatak da utvrdi visinu i pravilan odnos između pojedinih vrsta izvora sredstava. Analiza za cilj ima i prikaz odnosa poslovnih i izvanposlovnih izvora sredstava u ukupnim izvorima sredstava. Kroz tabele br.1, 2, 3 i 4 prikazana je dinamika i struktura izvora sredstava poduzeća Contilac d.d. Grude.

*Tabela 1. Dinamika izvora sredstava (u 000 KM)*

|  |  |  |  |  |  |
| --- | --- | --- | --- | --- | --- |
| **Broj** | **POZICIJA** | **2016.** | **2017.** | **INDEKS** | **RAZLIKA** |
|  | Pasiva | 34.955 | 36.468 | 104 | 1.513 |
|  | Poslovna pasiva | 30.838 | 34.780 | 113 | 3.942 |
| **A** | **Kapital** | **21.275** | **27.785** | **131** | **6.510** |
| 1. | Upisani kapital | 19.058 | 24.609 | 129 | 5.551 |
| 2. | Rezerve | 2.217 | 3.176 | 143 | 959 |
| **B** | **Dugoročna razgraničenja** | **0** | **0** | **0** | **0** |
| **C** | **Dugoročne obveze** | **4.187** | **2.594** | **62** | **-1.593** |
| 1. | Obveze za dugoročna ulaganja | 4 | 2 | 40 | -2 |
| 2. | Obveze po dugoročnim kreditima | 4.183 | 2.592 | 62 | -1.591 |
| 3. | Ostale dugoročne obveze | 0 | 0 | 0 | 0 |
| **D** | **Kratkoročne obveze** | **5.376** | **4.401** | **82** | **-975** |
| 1. | Primljeni avansi, depoziti i kaucije | 424 | 846 | 200 | 422 |
| 2. | Dobavljači | 1.128 | 1.263 | 112 | 135 |
| 3. | Obveze za izdane vrijed. papire | 39 | 309 | 784 | 270 |
| 4. | Obveze po kratkor. kreditima | 0 | 2 | 1.289 | 2 |
| 5. | Ostale kratkoročne obveze | 3.785 | 1.981 | 52 | -1.804 |
| **E** | **Akumulirana dobit** | **0** | **0** | **0** | **0** |
|  | Izvanposlovna aktiva | 4.117 | 1.688 | 1.648 | -2.429 |

Izvor: Financijska izvješća poduzeća Contilac d.d., Grude

*Tabela 2. Struktura izvora sredstava (u %)*

|  |  |  |  |
| --- | --- | --- | --- |
| **Broj** | **POZICIJA** | **2016.** | **2017.** |
|  | Pasiva | 100 | 100 |
|  | Poslovna pasiva | 88,2 | 95,4 |
| **A** | **Kapital** | **60,9** | **76,2** |
| 1. | Upisani kapital | 54,5 | 67,5 |
| 2. | Dodatno uplaćeni kapital | 0 | 0 |
| 3. | Rezerve | 6,3 | 8,7 |
| **B** | **Dugoročna razgraničenja** | **0** | **0** |
| **C** | **Dugoročne obveze** | **0** | **0** |
| 1. | Obveze za dugoročna ulaganja | 0 | 0 |
| 2. | Obveze po dugoročnim kreditima | 12 | 7,1 |
| 3. | Ostala dugoročne obveze | 0 | 0 |
| **D** | **Kratkoročne obveze** | **15,3** | **12** |
| 1. | Primljeni avansi, depoziti i kaucije | 1,2 | 2,3 |
| 2. | Dobavljači | 3,2 | 3,5 |
| 3. | Obveze za izdane vrijednosne papire | 0,1 | 0,8 |
| 4. | Obveze po kratkoročnim kreditima | 0 | 0 |
| 5. | Ostale kratkoročne obveze | 10,8 | 5,4 |
| **E** | **Akumulirana dobit** | **0** | **0** |
|  | Izvanposlovna pasiva | 11,8 | 4,6 |

Izvor: Financijska izvješća poduzeća Contilac d.d., Grude

*Tabela 3. Odnos poslovnih i izvanposlovnih izvora sredstava u ukupnim izvorima (u 000 KM)*

|  |  |  |  |  |
| --- | --- | --- | --- | --- |
| **Broj** | **POZICIJA** | **2016** | **2017** | **RAZLIKA** |
| **Iznos** | **%** | **Iznos** | **%** |
| 1 | Poslovna pasiva | 30.838 | 88,2 | 34.780 | 95,4 | 3.942 |
| 2 | Izvanposlovna pasiva | 4.117 | 11,8 | 1.688 | 4,6 | -2.429 |
|  | Ukupna pasiva | 34.955 | 100 | 36.468 | 100 |  |

Izvor: Financijska izvješća poduzeća Contilac d.d., Grude

*Tabela 4. Struktura poslovnih izvora sredstava po skraćenoj shemi (u 000) KM*

|  |  |  |  |  |
| --- | --- | --- | --- | --- |
| **Broj** | **POZICIJA** | **2016** | **2017** | **RAZLIKA** |
| **Iznos** | **%** | **Iznos** | **%** |
| 1. | A-Kapital | 21.275 | 69 | 27.785 | 79,9 | 6.510 |
| 2. | B-Dugoročna razgraničenja | 0 | 0 | 0 | 0 | 0 |
| 3. | C-Dugoročne obveze | 4.187 | 13,6 | 2.594 | 7,5 | -1.593 |
| 4. | D-Kratkoročne obveze | 5.376 | 17,4 | 4.401 | 12,7 | -975 |
| 5. | E-Akumulirana dobit | 0 | 0 | 0 | 0 | 0 |
|  | Poslovna pasiva | 30.838 | 100 | 34.780 | 100 | 3.942 |

Izvor: Financijska izvješća poduzeća Contilac d.d., Grude

Iz navedenih tabela vidljivo je sljedeće: a) visoko učešće poslovne pasive sa najvećim učešćem 2017. (95,4%); b) porast poslovne pasive u 2017. u odnosu 2016. je 13% ili za 3.942.000 KM; c) izvanposlovna pasiva je uu drugoj godini, u odnosu na prvu godinu, imala pad za 59% ili 2.429.000 KM; d) porast učešća kapitala je u stalnom porastu (u 2017. godini 79,9%); e) pad bilježi učešće dugoročnih obaveza (7,5% u 2017. godini); f) učešće kratkoročnih obaveza se smanjuje, u usporedbi prve i druge godine; g) učešće tuđih izvora sredstava u odnosu na kapital je u padu (20,1% u 2017.); h) učešće kapitala i dugoročnih obaveza u ukupnim poslovnim sredstvima pada.

**4.2. Analiza rezultata poslovanja**

Osnovni ciljevi Contilac d.d. Grude je ostvarivanje optimalnih rezultata u danim uvjetima. Analiza rezultata poslovanja je izvršena kroz analizu: (1) dinamike i strukture rashoda i (2) dinamike i strukture prihoda. Analiza dinamike i strukture rashoda

## Dinamika i struktura rashoda prikazana je u tabelama br. 5 i 6.

*Tabela 5. Dinamika rashoda (u 000 KM)*

|  |  |  |  |
| --- | --- | --- | --- |
| **Broj** | **POZICIJA** | **2016** | **2017** |
| **Iznos** | **%** | **Iznos** | **%** |
|  | RASHODI | 16.773 | 15.513 | 92 | -1.260 |
| **A** | **POSLOVNI RASHODI** | **15.033** | **14.264** | **95** | **-769** |
| I | MATERIJALNI TROŠKOVI I AMORT. | 6.255 | 6.843 | 109 | 588 |
| 1. | Troškovi materijala | 1.319 | 1.275 | 97 | -44 |
| 2. | Troškovi energije | 795 | 849 | 107 | 54 |
| 3. | Troškovi rezervnih dijelova | 166 | 254 | 153 | 88 |
| 4. | Otpis sitnog inventara | 132 | 92 | 70 | -40 |
| 5. | Usluge s karakterom mat. troškova | 1.268 | 1.295 | 102 | 27 |
| 6. | Ukalkulirane rezerve mat. troškova | 0 | 0 | 0 | 0 |
| 7. | Amortizacija | 2.575 | 3.078 | 120 | 503 |
| II | NEMATERIJALNI TROŠKOVI | 2.109 | 3.514 | 167 | 1.405 |
| III | BRUTO PLAĆE | 6.643 | 3.567 | 54 | -3.076 |
| IV | SMANJE ILI POV. VRIJED ZALIHA | 0 | 0 | 0 | 0 |
| V | NAB. VRIJED. PROD. ROBE I MAT. | 26 | 340 | 1.285 | 314 |
| **B** | **RASHODI FINANCIRANJA** | **1.066** | **529** | **50** | **-537** |
| 1. | Kamate | 1.066 | 529 | 50 | -537 |
| 2. | Negativne tečajne razlike | 0 | 0 | 0 | 0 |
| 3. | Ostali rashodi financiranja | 0 | 0 | 0 | 0 |
| **C** | **IZVANREDNI RASHODI** | **674** | **720** | **107** | **46** |
| **D** | **BRUTO DOBIT** | **0** | **0** | **0** | **0** |

*Tabela 6. Struktura rashoda u %*

|  |  |  |  |
| --- | --- | --- | --- |
|  | POZICIJA | 2016. | 2017. |
|  |  |  |  |
|  | RASHODI | 100,00 | 100,00 |
| **A** | **POSLOVNI RASHODI** | **89,60** | **92,00** |
| I | MATERIJALNI TROŠKOVI I AMORTIZACIJA | 37,30 | 44,10 |
| 1. | Troškovi materijala | 7,90 | 8,20 |
| 2. | Troškovi energije | 4,70 | 5,50 |
| 3. | Troškovi rezervnih dijelova | 1,00 | 1,60 |
| 4. | Otpis sitnog iventara | 0,80 | 0,60 |
| 5. | Usluge s karakterom materijalnih troškova | 7,50 | 8,30 |
| 6. | Ukalk. rezerviranje mater. troškova | 0,00 | 0,00 |
| 7. | Amortizacija | 15,40 | 19,90 |
| II | NEMATERIJALNI TROŠKOVI | 12,60 | 22,70 |
| III | BRUTO PLAĆE | 39,60 | 23,00 |
| IV | SMANJENJE ILI POVEĆANJE ZALIHA | 0,00 | 0,00 |
| V | NABAV VRIJEDNOST PRODANE ROBE I MATERIJALA | 0,10 | 2,20 |
| **B** | **RASHODI FINANSIRANJA** | **6,40** | **3,40** |
| 1. | Kamata | 6,40 | 3,40 |
| 2. | Negativne tečajne razlike | 0,00 | 0,00 |
| 3. | Ostali rashodi finansiranja | 0,00 | 0,00 |
| **C** | **IZVANREDNI RASHODI** | **4,00** | **4,60** |
| **D** | **BRUTO DOBIT** | **0,00** | **0,00** |
|  |  |  |  |
|  |  | **2016 (%)** |  |
|  | Materijalni troškovi i amortizacija | 37,30 |  |
|  | Nematerijalni troškovi | 12,60 |  |
|  | Bruto plaće | 39,60 |  |
|  | Nabav vrijednost prodane robe i materijala. | 0,10 |  |
|  |  |  |  |
|  |  | **2017 (%)** |  |
|  | Materijalni troškovi i amortizacija | 44,10 |  |
|  | Nematerijalni troškovi | 22,70 |  |
|  | Bruto plaće | 23,00 |  |
|  | Nabav vrijednost prodane robe i materijala. | 2,20 |  |

Iz prikazanog se vidi slijedeće: a) rashodi su se smanjili u 2017. za 8%, ili za 1.260.000 KM u odnosu na 2016. godinu; b) poslovni rashodi su pali za 5% ili za 769 KM u 2017.; c) u strukturi ukupnih rashoda učešće poslovnih rashoda raste i u 2017. (92%); d) materijalni troškovi sa amortizacijom imaju tendenciju rasta za 9%, ili za 588 KM. e) amortizacija je porasla za 20% ili 503.000 KM; f) troškovi materijala su pali u 2017. za 3% (44.000 KM); g) troškovi energije i troškovi rezervnih dijelova bilježe rast; h) usluge koje imaju karakter materijalnih troškova porasli su u 2017. u odnosu na 2016. za 2% ili za 27.000 KM; i) nematerijalni troškovi također bilježe rast; j) u usporedbi sa 2016. i 2017., bruto plaće su pale za 46%, ili za 3.076.000 KM. Učešće bruto plaća u strukturi poslovnih rashoda je u padu 25%. Razlog je smanjenje broja zaposlenih radnika, a sve u cilju povećanje likvidnosti i smanjenje gubitka poslovanja; k) učešće rashoda financiranja u ukupnim rashodima ima tendenciju pada; izvanredni rashodi bilježe rast u drugoj godini u odnosu na prvu za 7% ili za 46.000 KM. l) učešće izvanrednih rashoda u ukupnim rashodima je u stalnom porastu (4,6%).

**ZAKLJUČAK**

Financijska analiza, kao i analiza poslovanja (po nekima ekonomska analiza, kompleksna analiza) je dinamički proces. To znači, da primat treba pripasti tekućim, operativnim a ne periodičnim analizama. Dinamičke tekuće analize su puno adekvatniji i bolji temelj poslovnih informacija za ostvarenje uspješnijeg upravljanja i odlučivanja o financijama poduzeća. Ovo stoga što se te analize čine u tijeku samih financijskih procesa, a ne nakon proteklog perioda. Financijska analiza daje potrebne informacije koje koriste za donošenje poslovnih odluka. Samo kvalitetno napravljena analiza može donijeti željeni rezultat, međutim neozbiljno bi bilo tvrditi da je ona dovoljna za uspješno poslovanje, ona je jedan od načina koji to omogućuju realno sagledavanje slike stanja u društvu, a uspjeh zavisi od niza mjera i aktivnosti menadžmenta i uprava društva. Željeni rezultati poslovanja poduzeća se ne mogu dobiti bez adekvatnih financijskih izvještaja. Obveza svakog poduzeća jeste da redovno sastavlja obračune i da iste dostavlja nadležnim tijelima. U prvom dijelu analize dali smo uopćena značenja financijske analize, dok smo se u drugom dijelu uglavnom orijentirali na izračunavanje i objašnjenje pojedinih parametaraipokazatelja. Na temelju analize financijskih izvješća i poslovanja društva može se zaključiti da su financijski izvještaji sastavljeni u skladu sa MRS/MSFI. Na temelju financijskih izvještaja može se odrediti pravac razvoja kompanije.Contilac doo Grude je poslovala sa gubitkom u obe promatrane godine. Gubitak je najveći u 2017. godini. Gubitak se javlja kad su prihodi nedovoljni za pokriće rashoda. Gubitak izvire iz prirode troškova. Kompanija je nelikvidan u obje poslovne godine. Iskorištenost stalnih materijalnih sredstava u upotrebi je dosta visoka, a posebno opreme (70%). Izvori poslovnih sredstava i poslovna sredstva nisu u ravnoteži. Veliko je učešće materijalnih sredstava u strukturi poslovnih sredstava, u 2017. je to 76,4%. Da bi kompanija „Contilac“ doo prevazišla zonu gubitka i nelikvidnost predlažu se slijedeće mjere:

### • broj uposlenih smanjiti;

### • smanjiti škartnost proizvoda;

### • materijalna neiskorištena stalna sredstva, uz neometanje normalnog proizvodnog ciklusa, potrebno je prodati;

### • utvrditi razvojnu politiku kompanije i kontinuirano pratiti i analizirati rezultate;

### • po mogućnosti uvoditi nove proizvode;

### • intenzivnije obraditi potencijalne kupce;

### • efikasnije i slobodnije koristiti stručno osposobljene kadrove;

### • poboljšanje ustrojstva organizacije rada, upravljanja i rukovođenja.

Za sve nužne i neophodne mjere treba utvrditi rokove izvršenja i nosioce izvršenja uz provođenje neophodne i neprekidne kontrole. Uz adekvatne mjere izvršiti korekcijeu sistemu kontrolnih aktivnosti.

LITERATURA

1. Aleksić, M., i dr.,Osnove računovodstva, Apeiron Banjaluka, 2015.
2. Ranković, J., Teorija bilansa, Ekonomski fakultet, Beograd, 2003.
3. Jahić, M., Finansijsko računovodstvo, Grude, 2017.
4. Kumalić, J. i dr., Teorija i analiza bilansa, Apeiron Banjaluka, 2011.
5. Vukoja, B., Korporativno izvjestavanje revizija i analiza, Contilac Grude, 2016.
6. IASC, MRS 1 Prikazivanje financijskih izveštaja, str. 87.
7. <http://www.scribd.com/doc/47108734/16/ANALIZA-BILANSA-USPJEHA>
8. www.revident.ba
1. *Primljeno: 24.01.2018; Prihvaćeno:06.02.2018 Submitted: 24-01-2018; Accepted: 06-02-2018*

**\* MA Branka Vukoja**,Revident doo Grude [↑](#footnote-ref-1)